b"\n_START_ARTICLE_\nAerograma\n_START_PARAGRAPH_\nAerograma (angl. aerogram, air letter, a\xc3\xa9rogramme; rus. \xd0\xb0\xd1\x8d\xd1\x80\xd0\xbe\xd0\xb3\xd1\x80\xd0\xb0\xd0\xbc\xd0\xbc\xd0\xb0; i\xc5\xa1 pranc. a\xc3\xa9rogramme), i\xc5\xa1 gr. \xce\xb1\xce\xad\xcf\x81\xce\xb1\xcf\x82 'oras' + gr. \xce\xb3\xcf\x81\xce\xb1\xce\xbc\xce\xbc\xce\xb1 'u\xc5\xbera\xc5\xa1as') \xe2\x80\x93 oro pa\xc5\xa1tui skirtas lai\xc5\xa1kinis atvirukas. Tai plono lengvo popieriaus lapas, paruo\xc5\xa1tas sulenkti, i\xc5\xa1 anksto pateptas klijais, kuris suklijavus paruo\xc5\xa1toje vietoje i\xc5\xa1kart yra ir vokas, ir lai\xc5\xa1kas su tekstu. Pa\xc5\xa1to operatoriai paprastai draud\xc5\xbeia \xc4\xaf tokius lengvuosius lai\xc5\xa1kus did\xc4\x97ti bet kokius papildomus daiktus, kadangi jie siun\xc4\x8diami suma\xc5\xbeintu tarifu. _NEWLINE_Da\xc5\xbeniausiai aerogramos turi atspausdint\xc4\x85 apmok\xc4\x97jimo \xc5\xbeym\xc4\x99, nors kai kurios \xc5\xa1alys (Naujoji Zelandija, Rodezija, Airija) pardavin\xc4\x97jo aerogramas be apmok\xc4\x97jimo \xc5\xbeym\xc5\xb3. Aerogramos be atspausdint\xc5\xb3 \xc5\xbeym\xc5\xb3 vadinamos angl. formular aerograms. Aerogramas i\xc5\xa1leid\xc5\xbeia \xc5\xa1alies pa\xc5\xa1to institucijos arba priva\xc4\x8dios kompanijos. _NEWLINE_Siunt\xc4\x97jas vienoje pus\xc4\x97je para\xc5\xa1o lai\xc5\xa1ko tekst\xc4\x85, tada sulenkia numatytoje vietoje, sudr\xc4\x97kina klijus ir u\xc5\xbeklijuoja, o antrojoje lapo pus\xc4\x97je, kuri suklijavus sudaro i\xc5\xa1orin\xc4\xaf aerogramos pavir\xc5\xa1i\xc5\xb3 u\xc5\xbera\xc5\xa1o gav\xc4\x97jo ir savo pavardes ir adresus.\n_START_SECTION_\nIstorija\n_START_PARAGRAPH_\nAerogramos labai i\xc5\xa1populiar\xc4\x97jo jas naudojant Antrojo pasaulinio karo metu. Pulkininkas leitenantas R. E. Evansas (R. E. Evans), D. Britanijos Artim\xc5\xb3j\xc5\xb3 Ryt\xc5\xb3 paj\xc4\x97g\xc5\xb3 Armijos pa\xc5\xa1to tarnybos direktoriaus pavaduotojas pasi\xc5\xabl\xc4\x97 lengvus, u\xc5\xbesiklijuojan\xc4\x8dius lai\xc5\xa1kinius atvirukus panaudoti D. Britanijos kariuomen\xc4\x97s oro pa\xc5\xa1te. 1940 m. antroje pus\xc4\x97je jis rekomendavo \xc5\xa1io lai\xc5\xa1k\xc5\xb3 varianto naudojim\xc4\x85 to meto D. Britanijos Valstyb\xc4\x97s karo sekretoriui Entoniui Idenui (Anthony Eden), kuris lank\xc4\x97si Artimuosiuose Rytuose. 1941 m. sausio m\xc4\x97n. buvo leista visuose Artimuosiuose Rytuose dislokuotoje D. Britanijos kariuomen\xc4\x97je diegti Oro pa\xc5\xa1to lai\xc5\xa1kini\xc5\xb3 atviruk\xc5\xb3 paslaug\xc4\x85 (angl. Air Mail Letter Card Service).  _NEWLINE_1941 m. kovo 1 d. \xc4\x97m\xc4\x97 veikti oro pa\xc5\xa1tas tarp Artim\xc5\xb3j\xc5\xb3 Ryt\xc5\xb3 ir D. Britanijos, buvo naudojami tiek Imperial Airways vandens l\xc4\x97ktuvai, tiek kariniai transporto l\xc4\x97ktuvai. Aerogramoje para\xc5\xa1yto teksto privatumas bei pa\xc4\x8dios aerogramos lengvumas u\xc5\xbetikrino aerogram\xc5\xb3 populiarum\xc4\x85 vartotoj\xc5\xb3 tarpe, kur\xc4\xaf jos i\xc5\xa1laik\xc4\x97 ir karui pasibaigus, tik jau kaip civilinio pa\xc5\xa1to dalis. _NEWLINE_Aerogram\xc5\xb3 naudojimui oficialiai pritar\xc4\x97 1952 m. vyk\xc4\x99s Pasaulin\xc4\x97s pa\xc5\xa1to s\xc4\x85jungos kongresas Briuselyje._NEWLINE_Jungin\xc4\x97se Valstijose aerogramos nebegaminamos. Pasibaigus turimoms aerogram\xc5\xb3 atsargoms j\xc5\xb3 daugiau nebespausdins."